FI Euroopan unionin virallinen lehti CE 88/373

(2004/C 88 E/0379)

KIRJALLINEN KYSYMYS E-1800/03

esittäjä(t): Christopher Huhne (ELDR) komissiolle

(28. toukokuuta 2003)

Aihe: SARS ja lentoyhtiöiden ilmankierrätys

Mitä määräyksiä sovelletaan EU:n alueella liikennöivien lentoyhtiöiden korkean erotusasteen ilman-suodattimiin (HEPA)? Kuinka usein nämä suodattimet vaihdetaan? Kuinka nopeasti niiden tehokkuus laskee käytössä? Miksi matkustajien täytyy ylipäänsä hengittää kierrätettyä ilmaa? Mikä on ilmanvaihtojärjestelmän sallittu vaihteluväli (aika minuuteissa, jolloin ilma on kokonaan vaihtunut matkustamossa)? Jos matkustajien keskuudessa ilmenee epäilyttäviä tapauksia, miten voidaan estää samalla koneella matkustavien tartunnat? Onko komissio tyytyväinen nykyisiin toimenpiteisiin ottaen huomioon riskin?

David Byrnen komission puolesta antama vastaus

(15. heinäkuuta 2003)

Kaikkien vuoden 1985 jälkeen suunniteltujen lentokoneiden ilmankierrätysjärjestelmään on asennettu standardin mukainen korkean erotusasteen ilmansuodatin (HEPA). HEPA-suodattimet poistavat erittäin tehokkaasti pölyä ja ilmassa kulkeutuvia epäpuhtauksia, kuten pisaroita, bakteereja ja suurikokoisia mikrobeja. Tällaisten suodattimien tavanomainen käyttöikä on kahden C-tarkastuksen välinen aika eli 12—18 käyttökuukautta. Tehokkuus ei heikkene käytön aikana, jos suodattimen osat vaihdetaan vaadituin väliajoin.

Lennon aikana matkustamoon lasketaan koko ajan raikasta ilmaa. Lentokonetyypin mukaan koko matkustamon ilma vaihtuu joka toinen minuutti. Ilmaa kierrättämällä voidaan osaltaan vähentää ilmastoinnin aiheuttamaa polttoaineen kulutusta. Euroopan lentokonevalmistajien toteuttamat toimenpiteet ovat osoittaneet, että kierrätetty ilma on käytännössä ulkoilmaa puhtaampaa.

Yhteisön tartuntatautien epidemiologisen seurannan ja valvonnan verkosto hyväksyi SARSia käsittelevän EU:n asiantuntijaryhmän laatiman teknisen ohjeasiakirjan lentoyhtiöille, lentohenkilöstölle ja maalla toimivalle lääkintähenkilöstölle osoitetuista Euroopan yhteisön suosituksista toimenpiteiksi, joita on toteutettava ennen lentoja ja lennettäessä maista, joissa SARS leviää paikallisesti (”Recommendation by the European Community for airlines, flight personnel and ground medical personnel for measures to be taken before and during flights from countries with local transmission of SARS”). Asiakirjassa annetaan suosituksia toimenpiteistä ja menettelyistä, joita olisi toteutettava, jos lentokoneessa havaitaan SARS-epäily.

Näissä suuntaviivoissa annetaan suosituksia toimista, joita lentohenkilökunnan olisi toteutettava, jos matkustajalla on kuumeen, yskän tai hengenahdistuksen kaltaisia oireita taikka jos hän on ilmiselvästi sairas. Matkustajaa olisi pyydettävä pitämään suu—nenä-suojusta, ja häntä palvelevien henkilöiden olisi pidettävä FFP2/3-suojusta. Matkustaja olisi mahdollisuuksien mukaan sijoitettava istumaan erilleen eli mahdollisimman kauaksi muista matkustajista. Jos matkustajalla on selviä oireita eli hänellä on kova yskä, ainakin kahden—kolmen metrin (noin kahden rivin) säteellä sairaasta henkilöstä istuvien matkustajien sekä koko miehistön olisi pidettävä suojusta.

Suuntaviivoissa suositellaan myös, että lentoyhtiöt varmistavat, että kaikille matkustajille jaetaan tiedotusaineistoa, jossa heille kerrotaan mahdollisista riskeistä. Kahden metrin säteellä sairaasta matkustajista istuvien matkustajien ja miehistön olisi myös saatava maahantulokortti (jos he eivät ole täyttäneet sellaista lähtiessään) ja tiedote, jossa annetaan tärkeää terveyteen liittyvää tietoa matkustajille, jotka saattavat olla kosketuksissa vakavaan, äkilliseen hengitystieoireyhtymään (SARS) (”Important health information for passengers concerning possible contact with the severe acute respiratory syndrome (SARS)”. Suosituksen mukaan lentoyhtiön olisi kerättävä maahantulokortit ja pidettävä ne terveysviranomaisten saatavilla 14 päivää laskeutumisen jälkeen.

Lisätietoja näissä tilanteissa toteutettavista toimista on saatavilla Internetin Europa-palvelimella osoitteessa (http://europa.eu.int/comm/health/ph_threats/com/sars/keydo_sars_en.htm).

Komissio keskustelee parhaillaan jäsenvaltioiden, lentoliikennealan kansainvälisten organisaatioiden ja lentokenttäviranomaisten kanssa näiden suositusten täytäntöönpanosta.

Maailman terveysjärjestön (WHO) raporttien mukaan riski SARSin leviämisestä lentokoneessa on erittäin pieni. Tähän mennessä neljällä lennolla ilmenneet oireilevat todennäköiset SARS-tapaukset on yhdistetty lennolla mahdollisesti tapahtuneeseen tartuntaan. Kaksi näistä lennoista lennettiin ennen WHO:n 15. maaliskuuta 2003 antamaa hätätilan matkustussuositusta. Lentomatkustajista ei ole kirjattu uusia SARS-tapauksia sen jälkeen, kun lennolle lähtevien matkustajien tarkastukset aloitettiin 23. maaliskuuta 2003.